
Az α-ketoglutarát-dehidrogenáz E2 és E3 kettős heterozigóta KO egerek metabolikus tulajdonságai in vitro és in vivo

Kulcsszavak: α-ketoglutarát-dehidrogenáz komplex; reaktív oxigénszármazék; kognitív hanyatlás; kimerülés teszt; citrátkör
Bevezetés: Az α-ketoglutarát-dehidrogenáz komplex (αKGDHc) a citrátkör szigorúan szabályozott lépését, az α-ketoglutarát (αKG) oxidatív dekarboxilezését katalizálja. Az enzim háromféle alegységből áll (E1, E2, és E3); alegységeinek homozigóta hiánya in utero elhalást okoz egerekben. Az anyagcserében betöltött szerepe mellett, a mitokondriális mátrix legjelentősebb reaktív oxigénszármazék (ROS) képzője. E3 alegységét kódoló gén mutációi emberben súlyos idegrendszeri tünetekhez és metabolikus krízishez vezetnek.
Célkitűzés: Az αKGDHc E2 és E3 kettős heterozigóta (DKO) egerek in vitro metabolikus és ROS-képző jellegzetességeinek, valamint in vivo fenotípusos változásainak vizsgálata.
Módszer: Komplex metabolikus vizsgálatainkat 200-300 napos DKO és vad típusú (WT) egereken végeztük. Agyból és veséből izolált mitokondriumokon mértünk oxigénfogyasztást, citrátköri enzimaktivitásokat, valamint ROS- és ATP-termelést. Kollaborációban in vivo futópados kimerülés tesztet, echokardiogáfiát, valamint viselkedésvizsgálatokat hajtottunk végre. Szövettani vizsgálatokat végeztünk harántcsíkolt izomból és agyból.
Eredmények: A DKO egerekben az agyi mitokondriális ATP-termelés (DKO: 150±17; WT: 235±23 nmol/min/mg fehérje) és oxigénfogyasztás (DKO: 43%-kal a kontrollokhoz viszonyítva) csökkent αKG szubsztrát mellett. Szukcináttal kiváltott reverz elektrontranszport (RET) körülményei között (ez az iszkémia utáni reperfúziót modellezi) a DKO mitokondriumok ROS képzése 63%-kal alacsonyabb volt a kontrollcsoporthoz viszonyítva.
A DKO egerek által megtett távolság a kimerülés teszt során 64,8%-kal csökkent a kontroll csoporthoz képest az aktív napszakban (éjszaka). Az echokardiográfián szignifikánsan csökkent perctérfogatot, a viselkedésvizsgálatokban csökkent lokomotoros aktivitást, valamint kismértékű kognitív hanyatlást mutattunk ki a génkiütött csoportban. A szövettani vizsgálatok a DKO egerek kéregállományában mikrogliózist, a hippocampus területén sejtelhalást mutattak.
Következtetések: Az egerek futóteljesítményének csökkenése összhangban van az oxigénfogyasztás, illetve a mitokondriális ATP termelés csökkenésével és a csökkent bal kamrai perctérfogattal. A mikrogliózis és a hippocampalis sejtelhalás összefüggésben állhat a viselkedésvizsgálatok során tapasztalt enyhe kognitív hanyatlással. A csökkent RET-hez kapcsolt ROS termelés rámutat az enzim jelentőségére iszkémia-reperfúzióban.



